Ҳазлацәажәаша ҳамоуп: Сақаниа Бедиатәи ауахәама аиҭашьақәыргылара иазкны
Аҟазараҭҵааҩ Сурам Сақаниа арадио Sputnik аефир аҿы еиҭеиҳәеит аибашьра ашьҭахьтәи ашықәсқәа зегьы Бедиатәи ауахәама аиқәырхаразы имҩаԥгаз аусурақәа ртәы, насгьы иахьазы иҟаҵоу.
Аԥсны ахада Аслан Бжьаниеи Урыстәыла ахада иҿы иҟоу Аҳәаанырцә тәылақәа арегионбжьаратәи акультуратәи хырхарҭақәа рҿы рыҽрымадаразы Аусбарҭа аиҳабы Игор Маслови Агәыбедиа ақыҭаҿ иаҭааны ирбеит X ашәышықәсазы иргылаз Бедиатәи ауахәама.
"Аибашьраан ауахәама ааха ӷәӷәа аиуит. Уи анеилга, аҟаҵара ауазар нап арктәуп ҳәа иазгәаҭан. Агәыԥ, Анзор Сақаниа еиҳабыс дызмаз, рабџьарқәа аашьҭырхын ҳцеит, избанзар ишәарҭан, аибашьра ашьҭахьгьы апартизанцәа ныҟәон. Ааха змаз ахыб ҟаҳҵеит усҟан. Ҳара иҟаҳҵаз анаҩс иаԥҵан агәыҳалалратә фонд, Белла Аршба зхадараҿы дыҟоу. Урыстәыла Аҳәынҭқарратә Дума адепутатс иҟаз, уажәгьы иҟоу Аршбак, Белла Аршба шьҭрала дылзааигәоуп, афонд иазааишьҭыз аԥарала, ауахәамахь инагаз амҩақәа еиҟарартәит, амш аныцәгьоу аамҭазы ауахәама акәша-мыкәша аӡы ықәымтәарцаз, аӡышьҭра алган, еиҭаҳан аҵлақәа. Лара лгәы иҭалкит аиҭашьақәыргыларатә аусурақәа, аха иаанханы иҟаз ашьаҟәақәеи аҭыӡқәеи урҭ ирылшо ирылымшо аилкааразы раԥхьа имҩаԥгатәын ажрақәа", - ҳәа еиҭеиҳәеит Сақаниа.
Урҭ ажрақәа иаадырԥшыз атәы, анаҩс еиҭа ауахәама хада азааигәараҿы иԥшааз еиҳагьы итәыжәӡатәиу аргыларақәеи ртәы шәаҳар шәылшоит аудиофаил аҿы.
Аҟазараҭҵааҩ иара убасьы еиҭеиҳәеит Бедиатәи ауахәама апроект-харџьтә шәҟәқәа шеиқәыршәахаз, уи агәаҭарақәа рахыжьразы ишазыхиоу.
Иаҳа инарҭбааны аиҿцәажәара шәазыӡырҩыр шәылшоит арадио Sputnik Аԥсны аефир аҿы, мамзаргьы аудиофаил аҿы.